सांवला रंग देखकर इंटरव्यू में रिजेक्ट किया, बिना फिल्टर फोटो शेयर नहीं कर पाती
Noida Dark Complexion Girls Rejection Story; Follow Dainik Bhaskar Black Board Stories For More Information. नोएडा की रहने वाली 29 साल की किरण की। सांवला रंग की वजह से उनकी शादी नहीं हो पा रही। इंटरव्यू में रिजेक्ट कर दिया गया।
‘’सर्दियों का मौसम था। अमन के साथ शिमला घूमने गई थी। हम दोनों पांच साल से एक-दूसरे को डेट कर रहे थे। हमारी जॉब भी लग गई थी। घर वाले शादी के लिए लड़का भी ढूंढ रहे थे, लेकिन कहीं बात नहीं बन पा रही थी। सब मेरा रंग देखकर रिजेक्ट कर देते थे।
मैं खुश थी कि कम से कम अमन को मेरे रंग से फर्क नहीं पड़ता। मैं आंख बंद करके उस पर भरोसा करती थी। उस दिन हम दोनों बर्फबारी में भीग रहे थे। मैंने कहा- अमन अब हमें शादी कर लेनी चाहिए, लेकिन उसने ध्यान नहीं दिया।
होटल लौटने के बाद मैंने फिर से कहा- कब तक डेट करेंगे, घर वाले रिश्ता ढूंढ रहे हैं। अमन फिर से खामोश हो गया। मैंने उसके चेहरे पर हाथ फेरते हुए प्यार से पूछा- कुछ बोलते क्यों नहीं… उसने मेरा हाथ झटक दिया। कहा- दोस्ती तक तो ठीक है, पर तुम बीवी मटेरियल नहीं हो।’’
ये कहानी है नोएडा की रहने वाली 29 साल की किरण की। सांवले रंग की वजह से उनकी शादी नहीं हो पा रही। कई बार इंटरव्यू में रिजेक्ट कर दिया गया। किरण की तरह ही ढेरों ऐसी लड़कियां हैं, जो भले ही कितनी भी पढ़ी हों, नौकरी कर रही हों, लेकिन सांवले रंग से उनका पीछा नहीं छूट रहा। आज ब्लैकबोर्ड सीरीज में कहानी इन्हीं लड़कियों की…
किरण नोएडा सेक्टर 18 में रहती हैं। एक प्राइवेट स्कूल में पढ़ाती हैं। वे इसी शर्त पर बातचीत के लिए तैयार होती हैं कि मैं उनका चेहरा नहीं दिखाऊंगी।
किरण बताती हैं, ‘मैं डांस अच्छा करती थी। एक्टिंग भी बढ़िया करती थी। टीचर्स मेरे डांस की तारीफ करते थे, लेकिन स्कूल में जब भी कोई कार्यक्रम होता, तो मुझे पीछे तीसरी-चौथी लाइन में खड़ा कर दिया जाता था। हमेशा गोरी लड़कियों को ही आगे रखा जाता था।
घर में लोग कहते थे इसका रंग दबा हुआ है। शादी भी नहीं होगी। ज्यादा दहेज जुटाना पड़ेगा। अड़ोस-पड़ोस की औरतें या रिश्तेदार मां को जो कहतीं, वो मेरे चेहरे पर लगा दिया जाता। कभी चिरौंजी पीसकर, तो कभी बेसन और हल्दी का लेप। दिनभर चेहरे पर कुछ न कुछ लपेटे रहती।
पापा से कोई कहता कि फलां साबुन लगाने से रंग निखर जाएगा, तो वे मेरे लिए साबुन लेकर आते थे। साबुन महंगा था, इसलिए उसे छुपा कर रखा जाता था कि कोई और न लगाए उसे। मेरा रंग एक तरह से एक्सपेरिमेंट बन गया था। हर कोई अपना कुछ न कुछ नुस्खा लेकर हाजिर रहता था।
मुझे याद है मैं क्लास में पहुंचती थी, तो बच्चे कहते थे देखो कल्लो आ गई। कभी कोई बैंगन कहता तो कभी कुछ और। ये सिर्फ स्कूल तक सीमित नहीं था। कॉलेज में भी मुझे अक्सर ऐसे ही कमेंट सुनने को मिलते थे।
इन सबका असर ये हुआ कि बचपन से ही मैं हीन-भावना की शिकार हो गई। खुद से ही नफरत सी होने लगी।
मैं जब हाथ में मेहंदी लगाती तो पीछे नहीं लगाती थी। साथ पढ़ने वाली लड़कियां और घर के लोग कहते थे कि उल्टे हाथ का तुम्हारा रंग इतना काला है कि मेहंदी का रंग पता ही नहीं चलता। तंग आकर मैंने मेहंदी लगाना ही छोड़ दिया।
इसके बाद मैंने खुद को संभाला। पढ़ाई पर फोकस किया। मुझे लगा कि पढ़-लिखकर कामयाब हो जाऊंगी तो रंग से पीछा छूटेगा, लेकिन ऐसा नहीं हुआ। एक बार टीचर ट्रेनिंग के लिए इंटरव्यू था।
इंटरव्यू लेने वालों ने मुझे छोड़कर बाकी लड़कियों को सिलेक्ट कर लिया। बाद में मुझे बताया गया कि मेरा प्रेजेंस अच्छा नहीं था। जो इंटरव्यू लेने आए थे, उन्हें इस बात से मतलब नहीं था कि मैं कितनी काबिल हूं। उन्होंने सिर्फ चेहरे का रंग देखा और मुझे रिजेक्ट कर दिया।
आज मैं 29 साल की हूं। एक स्कूल में जॉब भी लग गई है, लेकिन रंग को लेकर भेदभाव झेलना ही पड़ता है। ‘सांवली लड़की’... ये टैग परछाई की तरह मेरे साथ चलता है। जब मैं मोबाइल पर फोटो खींचती हूं तो ये देखती हूं कि किस फिल्टर में मेरा रंग साफ लग रहा है। मैं अपनी प्रोफाइल में वही डीपी लगाती हूं जिसमें मेरा रंग साफ लग रहा होता है।
नोएडा की रहने वाली सुरभि एक एडवर्टाइजिंग कंपनी में काम करती हैं। साथ ही रंग को लेकर परेशान लड़कियों को मोटिवेट और जागरूक भी करती हैं। वे बताती हैं, ‘समाज में लड़कियों पर ही सांवले रंग का दबाव रहता है। लड़का सांवला है, तब भी उसे गोरी लड़की ही चाहिए। समझ नहीं आता, दुनिया कहां से कहां चली गई फिर भी लोग रंग पर ही क्यों अटके हैं।
आप बड़े शहरों में जाइए, बड़े लोगों से मिलिए। हर कोई रंग को लेकर कहेगा कि भेदभाव नहीं करना चाहिए। सब रंग एक जैसा होता है। टैलेंट देखना चाहिए, व्यवहार देखना चाहिए, लेकिन जब खुद पर बात आती है तो वहीं आदमी रंग को लेकर रंग बदल लेता है।’
सुरभि बताती हैं, ‘बचपन से ही अपने रंग को लेकर मुझे अछूत जैसा महसूस कराया गया। स्कूल में, कॉलेज में, दोस्तों के बीच और रिश्तेदारों के बीच। शुरुआत में मैं काफी परेशान रहती थी।
रंग की वजह से सबसे ज्यादा दिक्कत तब होती है जब परिवार रिश्ता देखता है। इस रंग की वजह से ही मेरा रिश्ता नहीं हो पा रहा है। जैसे ही पापा बताते हैं कि लड़की थोड़ी सांवली है, बात वहीं आकर खत्म हो जाती है।
मैं पूछती हूं- आजकल बाजार में गोरा बनाने का दावा करने वाले कई प्रोडक्ट हैं, आप ट्राय नहीं करतीं?
सुरभि जवाब देती हैं- बहुत आजमाया है। आजकल तो कलर बदलने के लिए लोग सर्जरी तक करा रहे। मेरा मानना है कि आखिर इसकी जरूरत क्यों पड़ रही। हम अपने रंग के साथ सहज क्यों नहीं हो सकते। जब तक हम दबाव में रंग बदलने में जुटे रहेंगे, लोगों की मानसिकता नहीं बदलेगी।
इसलिए अब मैं खुलकर अपने ओरिजिनल रंग में जीती हूं और बाकी लड़कियों को भी जागरूक करती हूं।'
सुरभि से बातचीत के बाद मेरी मुलाकात नोएडा की ही रहने वाली सुनीता से हुई। 28 साल की सुनीता प्राइवेट कंपनी में जॉब करती हैं। सैलरी अच्छी है, टैलेंटेड भी हैं, लेकिन उनकी शादी नहीं हो रही। कई बार बात फिक्स हो जाती है, प्रोफाइल देखकर लड़के वाले तैयार भी हो जाते हैं, लेकिन जैसे ही वे उनके सामने आती हैं, बात वहीं रुक जाती है। इसके पीछे वजह है उनका रंग।
सुनीता बताती हैं, ‘बचपन की बात है। क्लास में मुझे कोई काली कहता था, कोई कल्लो। बात-बात पर बच्चे रंग को लेकर ताना मारते थे। तब मेरी समझ ज्यादा नहीं थी, लेकिन लोगों के कमेंट की वजह से तकलीफ होती थी। टीचर्स क्लास के बाकी बच्चों की तुलना में मुझे अलग नजर से देखते थे।
अपने ही परिवार के बीच कई बार महसूस होता है कि मैं क्या हूं। कजिन चिढ़ाते हैं कि कितनी काली है, उबटन लगा लेती तो थोड़ी गोरी दिखती।
मैं गोरी हो जाऊं, इसके लिए मां ने हर मुमकिन कोशिश की। अलग-अलग तरह के उबटन लगाए, कभी चेहरे पर टमाटर लगाया तो कभी खीरा। मार्केट में मिलने वाली शायद ही कोई क्रीम होगी, जो मां ने मुझे नहीं दिलाई होगी। जहां भी गोरा होने का ऐड देखती, वहां चली जाती, उनके बताए नुस्खे आजमाती, लेकिन कोई फायदा नहीं हुआ।
कई बार शादी के लिए बात चली। मैंने कई लड़के देखे, कुछ पसंद भी थे। हर बार रंग को लेकर बात अटक गई। कभी लड़के वाले मना कर देते थे। कभी लड़का खुद मना कर देता था। मुझे बहुत बुरा लगता था कि सिर्फ रंग ही क्यों देखा जा रहा है, मुझे क्यों नहीं देखा जा रहा है।
मुझे घूमने का बहुत शौक है, पर जब भी बाहर निकलती हूं, लोग ऐसी नजरों से देखते हैं जैसे मैंने कोई गुनाह किया है। कई लड़कों से दोस्ती भी हुई। हम साथ में घूमे भी, लेकिन शादी की बात आने पर उन्होंने यही कहा कि ‘तुम्हारे साथ जोड़ी नहीं जमेगी।’ यह एक कड़वा सच है कि बीवी सबको गोरी ही चाहिए, क्योंकि उसकी नुमाइश भी करनी होती है ना।
मैं एक मल्टीनेशनल कंपनी में काम करती हूं। लोगों को लगता है कि पढ़े-लिखे लोग रंग वगैरह नहीं मानते हैं, लेकिन ऐसा नहीं है। बड़ी कंपनियों में काम करने वालों की सोच और भी छोटी है। दफ्तर में लोग ताना मारते हैं कि तू काली है। रंग की वजह से ही मेरा प्रमोशन भी नहीं हो पाता।
मां मेरे रंग को लेकर परेशान रहती हैं। लोगों के कमेंट से कभी-कभी इतना तंग आ जाती हैं कि अकेली रहने लगती हैं। बातचीत करना बंद कर देती हैं। मैं उन्हें समझाती हूं रंग से कुछ फर्क नहीं पड़ता। एक दिन किसी अच्छे लड़के से शादी भी हो जाएगी मेरी, पर मां तो मां होती है। उनको ये बात बार-बार खटकती है कि रंग की वजह से उनकी बेटी को रिजेक्ट कर दिया जाता है।
27.23 अरब डॉलर है भारत में ब्यूटी प्रोडक्ट का सालाना कारोबार
रंग को लेकर भले ही प्रोग्रेसिव बातें करते लोग मिल जाएंगे, लेकिन सांवला होना कितना स्याह है, इसकी गवाही आंकड़े भी देते हैं। एक रिपोर्ट के मुताबिक भारत में ब्यूटी प्रोडक्ट का सालाना कारोबार 27.23 अरब डॉलर का है और ये लगातार बढ़ रहा है। अकेले रंग गोरा करने की क्रीम का कारोबार करीब पांच हजार करोड़ रुपए है।
अब ब्लैकबोर्ड सीरीज की ये दो स्टोरीज भी पढ़िए
1. सालगिरह से पहले सुहाग उजड़ गया: मैडम... ये कैसी शराबबंदी कि जवान बेटे को चम्मच से खिलाना पड़ रहा
छपरा जिले के मशरक पंचायत का बहरौली गांव। झोपड़ीनुमा घर, द्वार पर 20 दिन की बेटी को गोद में लिए गुड़िया बैठी हैं। अभी सालभर भी इनकी शादी को नहीं हुआ है। उसके पहले ही शराब ने इनका सुहाग उजाड़ दिया। इनके जेठ की मौत भी शराब पीने से हो चुकी है। (पढ़िए पूरी खबर)
2. पति जेल ना जाए, इसलिए देवर से संबंध बनाने पड़े:बहनोई संग हलाला से मना किया तो तलाक दिया; ये कैसा तीन तलाक कानून
तीन तलाक कानून बने तीन साल हो गए, लेकिन इस तरह के तलाक खत्म नहीं हो रहे। पति को जेल जाने से बचाने के लिए महिलाओं को कभी देवर से हलाला करना पड़ रहा, तो कभी बहनोई से। इसके बाद भी उनका शौहर उन्हें रखने को तैयार नहीं है। कई महिलाओं का हाल आधी विधवाओं की तरह हो गया है। ना वे पति के साथ रह सकती हैं, ना ही उन्हें कोई मेंटेनेंस मिल रहा। (पढ़िए पूरी खबर)